Jeesuksen kuolinhetken rukoushetki

Jeesuksen kuolinhetken rukoushetkeä vietetään pitkäperjantaina klo 15.

1. Johdanto

Johdannon edellä voi olla virsi tai hiljaista mietiskelyä.

Johdannon sijasta voidaan käyttää messun alkusiunausta.

**E** Herra, avaa minun huuleni,

**S** niin suuni julistaa sinun kunniaasi.

**E** Jumala, ole armollinen, pelasta minut.

**S** Riennä avukseni, Herra.

2. Johdantosanat

Johdantosanat laaditaan vapaasti. Niissä otetaan huomioon päivän ja sen jumalanpalveluksen erityisluonne.

3. Virsi

4. Psalmi

Psalmi 22: 7–20. Psalmi voidaan laulaa tai lukea. Psalmisävelmiä s. 381. Pitkäperjantain psalmin kertosäe s. 399 (virsikirjan jumalanpalvelusliitteessä nro 779).

Psalmin toteutuksesta ks. s. 135.

5. Raamatunluku

Luetaan jokin pitkäperjantain lukukappaleista (esim. Jes. 53: 6–9) ja Jeesuksen kuolinhetken evankeliumi. Tekstien välissä on vastaus (virsi, laulu tai hiljaista mietiskelyä). Vastauksena voidaan käyttää myös paastonajan lyhyttä vastauslaulua (s. 436, virsikirjan jumalanpalvelusliitteessä nro 796) tai Valituksia (s. 309). Evankeliumin yhteydessä voidaan käyttää psalmilausetta (ks. Evankeliumikirja).

Raamatuntekstit tai niiden osa voidaan laulaa.

– lukukappale

– vastaus

– \*evankeliumi

6. Puhe

Puheen sijasta voidaan lukea mietiskelyteksti tai Moitteet.

7. Ristin äärellä

Vaihtoehto A

[**E** Katsokaa ristinpuuta, jolle maailman Vapahtaja on naulittu.]

Moitteet

Moitteet voidaan lukea tai laulaa. Moitteiden teksti s. 304 ja sävelmä s. 305. Moitteiden kertosäe virsikirjan jumalanpalvelusliitteessä nro 758.

 \*Pyhä risti kärsimyksen

Lauletaan virren 221 sävelmällä. Virsikirjan jumalanpalvelusliitteessä nro 757.

1. Pyhä risti kärsimyksen,

 jalompi kuin kaunein puu,

 joka kantaa lehvää, kukkaa,

 mutta viimein lakastuu.

 Kannat taakkaa suloisinta,

 sinä ainut toivon puu.

2. Laula, sydän, taistelusta

 voitokkaasta Jeesuksen.

 Hän sai voiton ristinpuulla,

 hän toi rauhan ikuisen.

 Hän on vahva jalopeura,

 uhrilammas hiljainen.

3. Kielletystä puusta maistoi

 ensimmäinen ihminen.

 Siitä asti ihmissuku

 syntiin oli syyllinen.

 Risti kantoi Vapahtajaa,

 sovittajaa syntien.

4. Ruoskat häntä sivaltavat,

 pilkka iskee voimallaan.

 Piikkikruunu, ristin naulat

 veren saavat vuotamaan.

 Siinä virta puhdistava

 puhjennut on päälle maan.

5. Pyhä risti! Nauloissasi

 kuoli kuolon voittaja.

 Yksin Kristukselle kuuluu

 ylistys ja kunnia.

 Kaikki kansat saavat nähdä

 sinut voitonlippuna.

Vaihtoehto B

 Rukous ristin juurella

Rukouksen teksti s. 308.

8. Rukousjakso

Rukousjakso voi alkaa vuororukouksella (s. 82).

 Päivän rukous

Rukouskehotusta voi seurata lyhyt hiljainen rukous.

Rukous voidaan lukea tai laulaa. Päivän rukouksen sävelmä s. 452.

[**E** Rukoilkaamme.]

– rukous

**S** Aamen.

 Isä meidän

Herran rukous lausutaan yhteen ääneen. Se voidaan myös laulaa (sävelmät s. 453, virsikirjan jumalanpalvelusliitteessä nro 805).

Herran rukouksen ekumeenista sanamuotoa (s. 262) voidaan käyttää ekumeenisissa tilaisuuksissa.

Isä meidän, joka olet taivaissa.

Pyhitetty olkoon sinun nimesi.

Tulkoon sinun valtakuntasi.

Tapahtukoon sinun tahtosi,

myös maan päällä niin kuin taivaassa.

Anna meille tänä päivänä meidän jokapäiväinen leipämme.

Ja anna meille meidän syntimme anteeksi,

niin kuin mekin anteeksi annamme niille,

jotka ovat meitä vastaan rikkoneet.

Äläkä saata meitä kiusaukseen,

vaan päästä meidät pahasta.

Sillä sinun on valtakunta ja voima ja kunnia iankaikkisesti.

Aamen.

\*9. Siunaus

Voidaan käyttää myös Herran siunausta.

**E** Siunatkoon teitä kaikkivaltias ja armollinen Jumala, Isä ja (+) Poika ja Pyhä Henki.

**S** Aamen.

10. Päätösmusiikki

Päätösmusiikkina voi olla virsi tai laulu.